A Budapesti Műszaki és Gazdaságtudományi Egyetem
Gépészmérnöki Kar Hallgatói Önkormányzatának
Szervezeti és Működési Szabályzata

**5. számú melléklet**

**A Tanácsadó Testület Szervezeti és Működési Szabályzata**

A Gépészmérnöki Kar Hallgatói Önkormányzatának Szervezeti és Működési Szabályzata (továbbiakban: GPK HÖK SZMSZ) szerint a Gépészkari Hallgatói Képviselet (továbbiakban: GHK) a Gépészmérnöki Karon működő Tanácsadó Testület (továbbiakban: TAT) Szervezeti és Működési Szabályzatát (továbbiakban: TAT SZMSZ) az alábbiak szerint alkotja meg:

**1.§**

**A TAT céljai**

1. A TAT célja a GHK működésének segítése
	1. döntései előkészítésében:
		1. a TAT rendelkezésére bocsátott írásos előterjesztések véleményezésével;
		2. a GHK meghívására annak állandó és eseti bizottságain történő részvétellel;
		3. a GHK meghívására annak rendes és rendkívüli ülésein történő részvétellel;
	2. a GHK tagok szakmai munkájának támogatása útján:
		1. a GHK kérésére felkészítő tréningek lebonyolításával;
		2. a hallgatói képviselők egyéni munkájának véleményezésével.
2. A TAT tagjai a GHK elnöke javaslatára, a GHK munkájának elősegítése céljából egyéni projekteket vállalhatnak.

**2.§**

**A TAT tagsága**

1. A TAT tagjává válhat minden olyan személy, aki a GHK-ban tag volt.
2. A TAT tagjait a GHK véleményének figyelembe vételével a GHK elnöke elektronikus levél útján kéri fel az alakuló ülést követő két héten belül, a tagokat a GHK hagyja jóvá.
3. A TAT tagjainak munkája a GHK következő alakuló üléséig tart.
4. A TAT tagjává a felkérés elfogadásával lehet válni.
5. A TAT minimum 3 tagú.
6. A testületi tagság esetében kizáró okot jelent az aktív hallgatói képviselői mandátum.
7. A tag bármikor lemondhat a tagságáról, de erről értesítenie kell a TAT-ot és a GHK elnökét.
8. A tagot bármikor visszahívhatja a GHK szavazati jogú tagjainak kétharmada, bármelyik GHK tag javaslatára. A visszahívás kezdeményezéséről értesíteni kell egy héttel korábban a tagot.

**3.§**

**A TAT vezetője**

1. A TAT vezetőjét a TAT tagjai közül a GHK elnöke kéri fel, és a GHK hagyja jóvá.

**4.§**

**A TAT működése**

1. A TAT véleményező tevékenységét az 1. § (1) bekezdésben megfogalmazottakon túl saját ülésein, és elektronikus levelezési listáján gyakorolja. A TAT üléseinek állandó meghívottja a GHK elnök.
2. A TAT üléseit a TAT vezetője hívja össze havonta legalább egyszer, de a GHK elnök kérésére 1 héten belül.
3. A TAT ülésein a GHK elnöke beszámol és kikéri a TAT tagjai véleményét a GHK aktuális tevékenységéről.
4. A TAT ülésein a GHK elnöke kérésére a TAT illetékes tagja(i) beszámol(nak) az 1.§ (2) alapján vállalható feladat aktuális állásáról.
5. A TAT tagjai saját üléseik közötti időszakban a GHK elnöke által rendelkezésre bocsátott ülés és bizottsági ülés emlékeztetők, beszámolók, dokumentumok által tájékozódnak a GHK tevékenységéről.
6. A TAT tagjai jogosultak a Hallgatói Iroda infrastruktúrájának használatára.

**5.§**

**Záró rendelkezések**

1. Jelen szabályzat annak elfogadásának napján lép hatályba.
2. A jelen szabályzatban nem érintett kérdésekben az egyetemi és a kari szabályzatok, valamint más ide vonatkozó jogszabályok az irányadók.
3. Jelen szabályzat értelmezésére a Gépészkari Hallgatói Képviselet jogosult.

Budapest, 2017. szeptember 24.